寄題王宗卿答春堂
作者：趙汝譡
朝代：宋

paragraphs: 天德不可名，煦濡在三春。
母恩不可報，愛慕極終身。
粲粲白華士，築堂奉其親。
堂前種叢蘭，堂後植脩筠。
列卿禁武近，出牧藩條新。
起居佩慈訓，平讞宣皇仁。
屬懷音書遥，曷慰色笑頻。
馳神越海嶠，竦睇徹昏晨。
鼎鍾曾足多，滫瀡良未珍。
請將蓼莪義，一爲君子陳。